《春思曲》
明代·俞允文

江南花时二三月，少妇乘春逐芳节。心性稳惬含清真，弄影晴川自流悦。

青丝刻带锦作裳，宝扇轻摇翡翠光。芸房露冷春窗火，兰径烟开粉腻香。

七彩明珰九华佩，紫縠文罗掩秋翠。绣额花丛千万色，玉腕奇姿发春媚。

含思缄情不相识，步步遗芳去无迹。回簪转黛飞参差，才过东城又南陌。

南陌东城春事深，离思杳杳花阴阴。坐对流莺啼歇处，闲窥清镜理瑶琴。

晨鹍凄清不可闻，恨断吴烟怨楚云。自是琴心挑不得，还同孤月向黄昏。

作者简介：（1513—1579）明苏州府昆山人，字仲蔚。年未四十，不应科举，专力于诗文书法。为嘉靖广五子之一。有《俞仲蔚集》。